SET พรุ่งนี้ไซด์เวย์ ระวังตลาดตปท.ปรับฐาน
บล.ไทยพาณิชย์ มองดัชนีมีทิศทางที่จะแกว่งออกด้านข้าง พร้อมให้ระวังการปรับฐานของตลาดต่างประเทศ โดยให้แนวรับ 1,360 จุด ส่วนแนวต้าน 1,380-1,385 จุด
2 ก.ย. 2558

นายเอกภาวิน สุนทราภิชาติ ผู้จัดการฝ่ายกลยุทธ์การลงทุน บล.ไทยพาณิชย์ เปิดเผยถึงตลาดหุ้นไทยวันนี้ (2 ก.ย.) มองว่าเป็นลักษณะการฟื้นตัวหลังปรับตัวลงไปราว 20 จุดเมื่อวานนี้ ทั้งนี้ ตลาดขาดปัจจัยหนุนที่จะทำให้ดัชนีปรับตัวขึ้นได้อย่างต่อเนื่อง แม้ว่าจะมีแรงหนุนจากมาตรการกระตุ้นเศรษฐกิจแต่ตลาดรับข่าวไปแล้ว ขณะนี้ต้องรอดูว่าจะนำมาใช้ได้จริงได้เมื่อใด
ด้านตลาดหุ้นภูมิภาคเอเชียวันนี้แกว่งตัวในกรอบแคบทั้งในแดนบวกและลบ ยกเว้นตลาดฮ่องกงที่ปรับตัวลงมาก ด้านตลาดยุโรปเทรดในช่วงบ่ายนี้เคลื่อนไหวทั้งในแดนบวก-ลบในลักษณะทรงตัว ส่วนปัจจัยนอกประเทศ พรุ่งนี้มีการประชุมธนาคารกลางยุโรป (ECB) วันพรุ่งนี้ แต่คงไม่มีเรื่องให้ตื่นเต้น และในวันศุกร์มีตัวเลขการจ้างงานของสหรัฐ แต่ส่วนใหญ่ยังมองว่าธนาคารกลางสหรัฐ (FED) น่าจะปรับขึ้นอัตราดอกเบี้ยในเดือน ธ.ค.มากกว่าเดือน ก.ย.
ส่วนบ้านเราให้รอดูวันที่ 6 ก.ย.นี้จะมีการประชุมสภาปฏิรูปแห่งชาติ (สปช.) หากโหวตรับร่างรัฐธรรมนูญอาจช่วยหนุนตลาด แต่ถ้าไม่ผ่านกระบวนการเลือกตั้งก็อาจต้องเลื่อนออกไปจากที่คาดว่าจะมีขึ้นในปลายปีหน้า
แนวโน้มการลงทุนในวันพรุ่งนี้ (3 ก.ย.) มองดัชนีมีทิศทางที่จะแกว่งออกด้านข้าง พร้อมให้ระวังการปรับฐานของตลาดต่างประเทศ โดยให้แนวรับ 1,360 จุด ส่วนแนวต้าน 1,380-1,385 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
JAS ปิดที่ 5.65 บาท ลดลง 0.05 บาท
KTB ปิดที่ 17.70 บาท ไม่เปลี่ยนแปลง
PTT ปิดที่ 266.00 บาท เพิ่มขึ้น 2.00 บาท
AOT ปิดที่ 277.00 บาท เพิ่มขึ้น 3.00 บาท
SCC ปิดที่ 496.00 บาท เพิ่มขึ้น 18.00 บาท
 
ที่มา: สำนักข่าวอินโฟเควสท์